作者:元稹
標題:哭呂衡州六首
內容:氣敵三人傑，交深一紙書。我投冰瑩眼，君報水憐魚。髀股惟誇瘦，膏肓豈暇除。傷心死諸葛，憂道不憂餘。望有經綸釣，虔收宰相刀。江文駕風遠，雲貌接天高。國待球琳器，家藏虎豹韜。盡將千載寶，埋入五原蒿。白馬雙旌隊，青山八陣圖。請纓期系虜，枕草誓捐軀。勢激三千壯，年應四十無。遙聞不瞑目，非是不憐吳。雕鶚生難敵，沉檀死更香。兒童喧巷市，羸老哭碑堂。雁起沙汀暗，雲連海氣黃。祝融峰上月，幾照北人喪。回雁峰前雁，春回盡卻回。聯行四人去，同葬一人來。鐃吹臨江返，城池隔霧開。滿船深夜哭，風棹楚猿哀。杜預春秋癖，揚雄著述精。在時兼不語，終古定歸名。耒水波文細，湘江竹葉輕。平生思風月，潛寐若為情。